
20 Μαΐου 2025

**Ανθεκτικά αποτελέσματα α΄ τριμήνου 2025**

**με προσαρμοσμένο EBITDA στα €453 εκατ.**

* *Ανθεκτική κερδοφορία παρά τις μη ευνοϊκές υδρολογικές και ανεμολογικές συνθήκες κατά το α’ τρίμηνο του 2025*
* *Επενδύσεις €0,5 δισ. με 89% αυτών σε ΑΠΕ, ευέλικτη παραγωγή και διανομή*
* *Εγκατεστημένη ισχύς σε ΑΠΕ 6,2GW με 3,7GW υπό κατασκευή ή έτοιμα προς κατασκευή*
* *Παραγωγή από ΑΠΕ στο 27% του συνολικού ενεργειακού μείγματος της ΔΕΗ, με στόχο την πλήρη έξοδο από τον λιγνίτη το 2026*
* *Νέες αναβαθμίσεις από διεθνείς οίκους αξιολόγησης (S&P Global και ISS) σε θέματα ESG (Περιβάλλον, Κοινωνία, Διακυβέρνηση)*
* *Ισχυρή χρηματοοικονομική θέση παρά τις σημαντικές επενδύσεις με τον δείκτη Καθαρό Χρέος/EBITDA στο 2,9x*
* *Επιβεβαίωση των προοπτικών για το 2025 με εκτίμηση για προσαρμοσμένο EBITDA στα €2 δισ.*

**Βασικά Οικονομικά Μεγέθη[[1]](#footnote-2)**

****

**Βασικά γεγονότα του α΄ τριμήνου 2025**

Το α’ τρίμηνο του 2025 το προσαρμοσμένο EBITDA διαμορφώθηκε σε €0,45 δισ., επηρεαζόμενο από γεγονότα με εποχικό χαρακτήρα. Συγκεκριμένα, οι μη ευνοϊκές υδρολογικές συνθήκες που επικράτησαν στην Ελλάδα, καθώς και οι ασθενέστερες ανεμολογικές συνθήκες σε Ελλάδα και Ρουμανία, οδήγησαν σε μειωμένη παραγωγή από Ανανεώσιμες Πηγές Ενέργειας (ΑΠΕ) στο σύνολο του χαρτοφυλακίου του Ομίλου. Επιπλέον, η κερδοφορία επηρεάστηκε αρνητικά και από τα χαμηλότερα έσοδα από την δραστηριότητα της διανομής στην Ελλάδα λόγω της καθυστέρησης στην εφαρμογή των νέων χρεώσεων χρήσης δικτύου διανομής και της εποχικότητας της κερδοφορίας της εν λόγω δραστηριότητας. Η τάση αυτή αναμένεται να αντιστραφεί στο β΄ εξάμηνο.

Οι συνολικές επενδύσεις ανήλθαν σε €0,48 δισ., με την πλειοψηφία αυτών, και συγκεκριμένα το 89%, να αφορούν επενδύσεις σε έργα ΑΠΕ, ευέλικτης παραγωγής και διανομής ηλεκτρικής ενέργειας, με βάση τους στρατηγικούς στόχους που έχει θέσει ο Όμιλος για την δημιουργία ενός καθαρού και ευέλικτου χαρτοφυλακίου παραγωγής ενέργειας και τον εκσυγχρονισμό των δικτύων διανομής.

Η εγκατεστημένη ισχύς ΑΠΕ διαμορφώθηκε σε 6,2GW στο τέλος του α’ τρίμηνου 2025, συμπεριλαμβανομένων και έργων ισχύος περίπου 0,7GW η κατασκευή των οποίων ολοκληρώθηκε εντός του τριμήνου, σημειώνοντας σημαντική άνοδο από τα 4,7GW στο τέλος του αντίστοιχου τρίμηνου του 2024. Η αυξητική τάση αναμένεται να συνεχιστεί, καθώς έργα συνολικής ισχύος 3,7GW βρίσκονται σε στάδιο κατασκευής ή έτοιμα προς κατασκευή ή και σε διαδικασία διαγωνισμού (υποβολή προσφορών).

Παράλληλα, ξεκίνησε τον Μάρτιο η δεύτερη φάση της κατασκευής του μεγάλου φωτοβολταϊκού σταθμού 490 MW στη Μεγαλόπολη, ενός έργου που οδηγεί στη μεταμόρφωση των πρώην λιγνιτικών περιοχών σε ένα κόμβο πράσινης ενέργειας. Συγκεκριμένα, σε συνέχεια των 125 MW που είναι ήδη υπό κατασκευή (πρώτη φάση), η οποία αναμένεται να ολοκληρωθεί εντός του 2025, ξεκίνησε η κατασκευή επιπλέον 125 MW (δεύτερη φάση), με την τρίτη φάση του έργου που αφορά την κατασκευή σταθμού συνολικής ισχύος 240 MW να αναμένεται να ξεκινήσει εντός του 2026.

Επιπλέον, ξεκίνησε η κατασκευή δύο νέων σταθμών αποθήκευσης ενέργειας (BESS) στη Δυτική Μακεδονία. Πρόκειται για το σταθμό «Μελίτη 1» συνολικής εγκατεστημένης ισχύος 48 MW και χωρητικότητας 96 MWh, ο οποίος θα κατασκευαστεί κοντά σε φωτοβολταϊκούς σταθμούς που αναπτύσσει η ΔΕΗ στη Δυτική Μακεδονία. Ο δεύτερος είναι ο «Πτολεμαΐδα 4» με συνολική εγκατεστημένη ισχύ 50 MW και χωρητικότητα 100 MWh στην περιοχή των πρώην ορυχείων της Πτολεμαΐδας. Στόχος είναι η βελτιστοποίηση της διαχείρισης της παραγωγής των σταθμών ΑΠΕ, η μεγιστοποίηση του βαθμού συνεισφοράς τους και η αξιοποίηση στο έπακρο του δυναμικού παραγωγής ηλεκτρικής ενέργειας από ΑΠΕ, συμβάλλοντας παράλληλα στην ευστάθεια του συστήματος ηλεκτρικής ενέργειας. Στο πλαίσιο αυτό, και σύμφωνα με το επενδυτικό πλάνο για την τριετία 2025–2027, ο Όμιλος προγραμματίζει τη λειτουργία έργων αποθήκευσης ενέργειας (BESS) συνολικής ισχύος 600 MW, τα οποία βρίσκονται ήδη σε διαφορετικά στάδια ανάπτυξης στην Ελλάδα και τη Νοτιοανατολική Ευρώπη.

Η λιγνιτική παραγωγή το α’ τρίμηνο 2025 παρέμεινε ουσιαστικά στα ίδια επίπεδα με το α’ τρίμηνο 2024 και διαμορφώθηκε σε 1,1 TWh. Στα ίδια επίπεδα με την αντίστοιχη περίοδο του 2024 παρέμεινε και η παραγωγή από ΑΠΕ, καθώς καταγράφηκε σημαντική μείωση κατά 240GWh (-27%) στην παραγωγή από μεγάλα υδροηλεκτρικά, λόγω των μειωμένων εισροών στους ταμιευτήρες. Επιπλέον, η παραγωγή από αιολικά επηρεάστηκε σε μεγάλο βαθμό από τις ασθενείς ανεμολογικές συνθήκες, γεγονός που καταδεικνύεται από την μειωμένη ταχύτητα του ανέμου κατά 6% στην Ελλάδα (7,25 avg. m/sec από 7,70 avg. m/sec) και κατά 8% στη Ρουμανία (6,29 avg. m/sec από 6,81 avg. m/sec). Ως αποτέλεσμα, η παραγωγή από ΑΠΕ διαμορφώθηκε σε 1,5 TWh και αντιστοιχεί στο 27% της συνολικής παραγωγής της ΔΕΗ. Παράλληλα, η παραγωγή από φυσικό αέριο ενισχύθηκε κατά 69% σε σύγκριση με το α’ τρίμηνο του 2024, κυρίως λόγω της υψηλότερης ζήτησης ηλεκτρικής ενέργειας που καταγράφηκε στην Ελλάδα, αλλά και του σημαντικά αυξημένου ισοζυγίου εξαγωγών – εισαγωγών στη χώρα (αύξηση εξαγωγών με παράλληλη μείωση εισαγωγών).

Η πρόοδος του Ομίλου ΔΕΗ στη δημιουργία ενός πιο καθαρού χαρτοφυλακίου μονάδων αντικατοπτρίζεται και στις βαθμολογίες που λαμβάνει από διεθνείς οργανισμούς και οίκους αξιολόγησης σε θέματα ESG και πρακτικές βιωσιμότητας. Συγκεκριμένα, σε συνέχεια της βελτίωσης της βαθμολογίας της ΔΕΗ στο δείκτη CDP σε “Β” στις αρχές του έτους, ήρθαν να προστεθούν δύο νέες αναβαθμίσεις του Ομίλου σε θέματα ESG. Συγκεκριμένα:

* από τον διεθνώς αναγνωρισμένο οργανισμό ISS ο οποίος αναβάθμισε τη συνολική αξιολόγηση της ΔΕΗ σε “C+” από “C” και
* από την S&P Global, όπου η ΔΕΗ σημείωσε άνοδο τόσο στον δείκτη CSA- Corporate Sustainability Assessment (σε 42 από 25) όσο και στο ESG rating (σε 44 από 37).

**Οικονομικές επιδόσεις**

**Τα προσαρμοσμένα κέρδη προ τόκων, φόρων και αποσβέσεων (EBITDA)** διαμορφώθηκαν σε €0,45 δισ., ενώ **τα προσαρμοσμένα καθαρά κέρδη μετά την αφαίρεση των δικαιωμάτων μειοψηφίας** διαμορφώθηκαν σε €0,77 δισ.[[2]](#footnote-3)

**Ισχυρή χρηματοοικονομική θέση** παρά τις υψηλές επενδύσεις. Ο δείκτης Καθαρό χρέος/EBITDA διαμορφώθηκε σε 2,9x, αρκετά χαμηλότερα από το όριο του 3,5x που έχει θέσει η ΔΕΗ, με τον καθαρό δανεισμό να διαμορφώνεται σε €5,2 δισ. στις 31.03.2025, χωρίς σημαντική μεταβολή σε σχέση με το τέλος του 2024.

**Πρόταση για διανομή μερίσματος €0,40/μετοχή** (στο οποίο έχει συνυπολογισθεί η εξαίρεση των ιδίων μετοχών που έχει αποκτήσει η ΔΕΗ και δεν δικαιούνται μερίσματος), στην Τακτική Γενική Συνέλευση των Μετόχων στις 25 Ιουνίου 2025. Ημερομηνία αποκοπής έχει ορισθεί η 21η Ιουλίου 2025.

**Προοπτικές για το 2025**

Η ΔΕΗ συνεχίζει την κατασκευή έργων ΑΠΕ στοχεύοντας στην περαιτέρω αύξηση της εγκατεστημένης ισχύος και επιβεβαιώνει τους στόχους για το 2025, για προσαρμοσμένο EBITDA ύψους €2 δισ., προσαρμοσμένα καθαρά κέρδη μετά την αφαίρεση των δικαιωμάτων μειοψηφίας άνω των €0,4 δισ. και διανομή μερίσματος ύψους €0,60/μετοχή (+140% σε σχέση με την εταιρική χρήση του 2023).

**Σχολιάζοντας τα αποτελέσματα, ο Γεώργιος Στάσσης, Πρόεδρος και Διευθύνων Σύμβουλος της ΔΕΗ δήλωσε:**

*«Τα αποτελέσματα του πρώτου τριμήνου αναδεικνύουν την αξία και την ανθεκτικότητα του ολοκληρωμένου επιχειρηματικού μας μοντέλου, το οποίο συνεχίζει να λειτουργεί ως φυσική αντιστάθμιση κινδύνου – μετριάζοντας τις αρνητικές επιπτώσεις από τη μεταβλητότητα της αγοράς και τις προκλήσεις σε λειτουργικό επίπεδο. Παρά τις μη ευνοϊκές υδρολογικές και ανεμολογικές συνθήκες που επηρέασαν την παραγωγή από ΑΠΕ στο πρώτο τρίμηνο και την εποχικότητα στην δραστηριότητα της διανομής, η απόδοσή μας παραμένει ανθεκτική και εντός των στόχων μας.*

*Συνεχίσαμε την υλοποίηση του στρατηγικού μας πλάνου, επενδύοντας €0,5 δισ. το πρώτο τρίμηνο, αναμένοντας επιτάχυνση των επενδύσεων τα επόμενα τρίμηνα. Ιδιαίτερα σημαντική ήταν η προσθήκη 0,7GW νέας εγκατεστημένης ισχύος από ΑΠΕ, με αρκετά εμβληματικά έργα να προχωρούν σύμφωνα με το σχεδιασμό μας. Η πρόοδος αυτή επιβεβαιώνει τη δέσμευσή μας για περαιτέρω ενίσχυση της θέσης μας στην ενεργειακή μετάβαση.*

*Παράλληλα, προχωρούμε σταθερά προς την επίτευξη του στόχου για πλήρη απεξάρτηση από τον λιγνίτη έως το 2026, σε απόλυτη ευθυγράμμιση με τους στόχους αποανθρακοποίησης και τη μακροπρόθεσμη στρατηγική βιωσιμότητας του Ομίλου.*

*Αναμένουμε ισχυρότερη απόδοση στα επόμενα τρίμηνα και στο πλαίσιο αυτό επιβεβαιώνουμε τους στόχους μας για το 2025, για EBITDA €2 δισ. και καθαρά κέρδη πάνω από €0,4 δισ.»*

**Περαιτέρω ανάλυση ανά επιχειρηματική δραστηριότητα**

**Δραστηριότητα Εμπορίας**

Η ζήτηση ηλεκτρικής ενέργειας στην Ελλάδα σημείωσε μικρή αύξηση κατά 1,8%[[3]](#footnote-4) το α΄ τρίμηνο του 2025 σε σχέση με την αντίστοιχη περίοδο του 2024, κυρίως λόγω των μειωμένων θερμοκρασιών που επικράτησαν σε σύγκριση με το α’ τρίμηνο του 2024, ενώ στη Ρουμανία παρέμεινε στα ίδια επίπεδα[[4]](#footnote-5).

Το μέσο μερίδιο της ΔΕΗ στην αγορά προμήθειας στην Ελλάδα παρέμεινε σχεδόν σταθερό το α’ τρίμηνο 2025, στο 50% (έναντι 51% το α’ τρίμηνο 2024). Στο Διασυνδεδεμένο Σύστημα, το μέσο μερίδιο διατηρήθηκε επίσης σταθερό στο 50% τον Μάρτιο 2025 (έναντι 51% το Μάρτιο 2024). Αναλυτικά ανά τάση, το μέσο μερίδιο διαμορφώθηκε σε 23% στην Υψηλή Τάση (από 23%), σε 37% στη Μέση Τάση (από 39%) και σε 62% στη Χαμηλή Τάση[[5]](#footnote-6) (από 63%). Στη Ρουμανία, το μέσο μερίδιο της ΔΕΗ στις πωλήσεις ηλεκτρικής ενέργειας το α’ τρίμηνο 2025 διατηρήθηκε σταθερό, σε σχέση με την αντίστοιχη περυσινή περίοδο, στο 16%[[6]](#footnote-7).

**Δραστηριότητα Παραγωγής**

Στην παραγωγή ηλεκτρικής ενέργειας, το μέσο μερίδιο της ΔΕΗ στην Ελλάδα κατέγραψε οριακή αύξηση σε 34% το α’ τρίμηνο 2025 από 33% το α’ τρίμηνο 2024, λόγω αυξημένης παραγωγής από μονάδες φυσικού αερίου, η οποία αντισταθμίστηκε σε μεγάλο βαθμό από την μειωμένη υδροηλεκτρική παραγωγή. Στη Ρουμανία, το μέσο μερίδιο της ΔΕΗ στην παραγωγή από ΑΠΕ (αιολικά/ηλιακά) αυξήθηκε σε 26% από 14% το α’ τρίμηνο 2024 κυρίως λόγω της αύξησης της παραγωγής από αιολική ενέργεια μετά την προσθήκη εντός του 2024 ΑΠΕ συνολικής ισχύος 0,7GW.

Η αυξημένη παραγωγή των θερμικών μονάδων σε συνδυασμό με τη μειωμένη παραγωγή των υδροηλεκτρικών σταθμών είχε σαν αποτέλεσμα τη μικρή αύξηση της έντασης εκπομπών Scope 1 CO2 σε 0,55 τόνους ανά παραγόμενη MWh από 0,50 τόνους ανά παραγόμενη MWh το α’ τρίμηνο του 2024.

**Δραστηριότητα Διανομής**

Η ΔΕΗ συνέχισε για ένα ακόμη τρίμηνο την αύξηση των επενδύσεων για τον εκσυγχρονισμό και την ψηφιοποίηση των Δικτύων Διανομής σε Ελλάδα και Ρουμανία με τις επενδύσεις να ανέρχονται σε €0,28 δισ. το α’ τρίμηνο του 2025, αυξημένες κατά 24% σε σχέση με την αντίστοιχη περίοδο του 2024.

Οι αυξημένες επενδύσεις έχουν θετική επίδραση στις επιδόσεις των δεικτών αξιοπιστίας των δικτύων διανομής και στις δύο χώρες που δραστηριοποιείται η ΔΕΗ με τον δείκτη SAIDI να μειώνεται στα 21 λεπτά (από 26 λεπτά το α’ τρίμηνο 2024) στην Ελλάδα και να παραμένει σταθερός στην Ρουμανία στα 19 λεπτά. Ο δείκτης SAIFI παρέμεινε ουσιαστικά σταθερός τόσο στην Ελλάδα (0,3 φορές) όσο και στη Ρουμανία (0,5 φορές).

Η διείσδυση των έξυπνων μετρητών βελτιώθηκε στην Ελλάδα σε 14% (από 11%) καθώς συνεχίζεται η ευρύτερη εγκατάσταση τους στη χώρα, ενώ στη Ρουμανία βρίσκεται σε αρκετά υψηλότερα επίπεδα και συγκεκριμένα στο 57% (από 49%)[[7]](#footnote-8).

**Τηλεπικοινωνίες**

Συνεχίζεται η πρόοδος στην υλοποίηση της ανάπτυξης του δικτύου Fiber-to-the-home, σύμφωνα με το στρατηγικό σχέδιο της ΔΕΗ, έχοντας φτάσει ήδη σε 948.000 νοικοκυριά/επιχειρήσεις ως το τέλος Μαρτίου 2025, αριθμός πενταπλάσιος σε σχέση με την αντίστοιχη περίοδο του 2024 και σημειώνοντας αύξηση 46% σε σχέση με το τέλος του 2024. Στόχος, το δίκτυο FTTH να φτάσει σε 1,5 εκατ. νοικοκυριά και επιχειρήσεις μέχρι το τέλος του 2025.

**Ηλεκτροκίνηση**

Στον τομέα της ηλεκτροκίνησης, η ΔΕΗ συνεχίζει να κατέχει ηγετική θέση στην Ελληνική αγορά διαθέτοντας το μεγαλύτερο αριθμό δημόσιων σημείων φόρτισης στην χώρα. Παράλληλα, ενισχύει την παρουσία της στον τομέα της ηλεκτροκίνησης και στη Ρουμανία, με τον συνολικό αριθμό σημείων φόρτισης και στις δύο χώρες να ανέρχεται σε 3.267 στο τέλος του α’ τριμήνου του 2025, καταγράφοντας αύξηση κατά 31% σε σχέση με την αντίστοιχη περυσινή περίοδο.

**Πληροφορίες:**

|  |  |
| --- | --- |
| Διεύθυνση Επενδυτικών Σχέσεων  Χαλκοκονδύλη 30, 104 32 Αθήνα  Τ: +30 210 529 2153  +30 210 529 3665  +30 210 529 3207  [ir@ppcgroup.com](mailto:ir@ppcgroup.com) | Media Relations Ομίλου ΔΕΗ  Χαλκοκονδύλη 32, 104 32 Αθήνα  Τ: +30 210 523 1807,  +30 210 529 3404,  +30 697 270 7713  [information@ppcgroup.com](mailto:information@dei.gr) |

Το Δελτίο Τύπου είναι διαθέσιμο στον διαδικτυακό τόπο της ΔΕΗ Α.Ε (ppcgroup.com) στην ενότητα “Επενδυτικές Σχέσεις”.

**Σχετικά με τη Δημόσια Επιχείρηση Ηλεκτρισμού Α.Ε.**

Η ΔΕΗ είναι ο κορυφαίος Όμιλος ενέργειας στην Νοτιοανατολική Ευρώπη, με δραστηριότητες στην παραγωγή, διανομή και πώληση προηγμένων προϊόντων και υπηρεσιών ενέργειας στην Ελλάδα, την Ρουμανία και την Βόρεια Μακεδονία.

Το παραγωγικό δυναμικό της ΔΕΗ ανέρχεται σε 12,4GW, με θερμικούς, υδροηλεκτρικούς σταθμούς και εγκαταστάσεις Ανανεώσιμων Πηγών Ενέργειας με συνολική ετήσια παραγωγή ενέργειας περίπου 22TWh, ενώ η συνολική Ρυθμιζόμενη Περιουσιακή Βάση στα δίκτυα διανομής της στο τέλος του 2024, ανερχόταν σε περίπου €4,9 δισ.

Ο Όμιλος ΔΕΗ αποτελεί τον μεγαλύτερο προμηθευτή ενέργειας στην Ελλάδα και τη Ρουμανία, εξυπηρετώντας 8,8 εκατ. πελάτες στους οποίους παρέχει περίπου 33TWh ηλεκτρικής ενέργειας και μία ευρεία σειρά ενεργειακών προϊόντων και υπηρεσιών.

Η ΔΕΗ ιδρύθηκε το 1950 και είναι εισηγμένη στο Χρηματιστήριο Αθηνών από το 2001.

**Δήλωση αποποίησης ευθύνης**

Ορισμένες πληροφορίες που περιέχονται στην παρούσα ανακοίνωση, συμπεριλαμβανομένων των μελλοντικών EBITDA, των κερδών, των δαπανών και άλλων οικονομικών μέτρων που αφορούν σε μελλοντικές περιόδους, βασίζονται σε τρέχουσες προσδοκίες και παραδοχές σχετικά με μελλοντικά γεγονότα. Οι χρηματοοικονομικοί δείκτες που αναφέρονται σε μελλοντικές περιόδους βασίζονται σε τρέχουσες εύλογες και καλόπιστες παραδοχές. Δεν παρέχουμε καμία διαβεβαίωση ότι οι εν λόγω χρηματοοικονομικοί δείκτες θα επιτευχθούν.

Αυτές οι δηλώσεις που αφορούν μελλοντικά γεγονότα υπόκεινται, μεταξύ άλλων, i) στους επιχειρηματικούς, οικονομικούς και ανταγωνιστικούς κινδύνους, ii) στις μακροοικονομικές συνθήκες, iii) στη διακύμανση του ευρώ έναντι των συναλλαγματικών ισοτιμιών του δολαρίου ΗΠΑ και του LEU Ρουμανίας, iv) στις τιμές πετρελαίου, φυσικού αερίου και ηλεκτρικής ενέργειας και στην τιμή των δικαιωμάτων εκπομπών CO2, v) στις αλλαγές του τοπίου της αγοράς και του νομικού, κανονιστικού, φορολογικού και δημοσιονομικού τοπίου, vi) στην εξέλιξη του επισφαλούς χρέους, και vii) άλλες αβεβαιότητες και απρόβλεπτες καταστάσεις, οι οποίες σχετίζονται με παράγοντες που η ΔΕΗ δεν είναι σε θέση να ελέγξει ή να εκτιμήσει με ακρίβεια, και οι οποίοι θα μπορούσαν να έχουν ως αποτέλεσμα την ουσιαστική διαφοροποίηση των πραγματικών γεγονότων ή των αποτελεσμάτων από εκείνα που εκφράζονται στην ανακοίνωση. Ως εκ τούτου, δεν θα πρέπει να βασίζεστε υπέρ του δέοντος σε αυτές τις δηλώσεις που αφορούν μελλοντικά γεγονότα, οι οποίες αφορούν μόνον την ημερομηνία της παρούσας ανακοίνωσης.

Η ΔΕΗ δεν αναλαμβάνει καμία υποχρέωση να δημοσιοποιήσει τυχόν αναθεωρήσεις αυτών των δηλώσεων ώστε να αντικατοπτρίζουν γεγονότα ή περιστάσεις μετά την ημερομηνία της παρούσας ανακοίνωσης.

**ΠΑΡΑΡΤΗΜΑ I – ΣΥΝΟΠΤΙΚΕΣ ΕΝΟΠΟΙΗΜΕΝΕΣ ΟΙΚΟΝΟΜΙΚΕΣ ΚΑΤΑΣΤΑΣΕΙΣ**

**Ενοποιημένη Κατάσταση Χρηματοοικονομικής Θέσης (Συνοπτική)**



**Ενοποιημένη Κατάσταση Αποτελεσμάτων (Συνοπτική)**



**Ενοποιημένη κατάσταση ταμιακών ροών (Συνοπτική)**



**ΠΑΡΑΡΤΗΜΑ II**

**Ορισμοί και συμφωνία των Εναλλακτικών Δεικτών Μέτρησης Απόδοσης (“ΕΔΜΑ”)**

**ΕΝΑΛΛΑΚΤΙΚΟΙ ΔΕΙΚΤΕΣ ΜΕΤΡΗΣΗΣ ΑΠΟΔΟΣΗΣ (“ΕΔΜΑ”)**

Ο Όμιλος χρησιμοποιεί Εναλλακτικούς Δείκτες Μέτρησης Απόδοσης (“ΕΔΜΑ”) στα πλαίσια λήψης αποφάσεων σχετικά με τον χρηματοοικονομικό, λειτουργικό και στρατηγικό σχεδιασμό του καθώς και για την αξιολόγηση και την δημοσίευση των επιδόσεών του. Αυτοί οι ΕΔΜΑ εξυπηρετούν στην καλύτερη κατανόηση των χρηματοοικονομικών και λειτουργικών αποτελεσμάτων του Ομίλου, της χρηματοοικονομικής του θέσης καθώς και της κατάστασης ταμειακών ροών. Οι εναλλακτικοί δείκτες (ΕΔΜΑ) θα πρέπει να λαμβάνονται υπόψη πάντα σε συνδυασμό με τα οικονομικά αποτελέσματα που έχουν συνταχθεί σύμφωνα με τα ΔΠΧΑ και σε καμία περίπτωση δεν αντικαθιστούν αυτά.

**Εναλλακτικοί Δείκτες Μέτρησης Απόδοσης (“ΕΔΜΑ”)**

Κατά την περιγραφή των επιδόσεων του Ομίλου χρησιμοποιούνται “Προσαρμοσμένοι” δείκτες όπως: Προσαρμοσμένο EBITDA χωρίς Ειδικές προσαρμογές, Λειτουργικές Δαπάνες προ αποσβέσεων και απομειώσεων, συνολικών καθαρών χρηματοοικονομικών δαπανών και κερδών/(ζημιών) από συγγενείς εταιρείες χωρίς Ειδικές προσαρμογές, Προσαρμοσμένα Καθαρά Κέρδη / (Ζημίες) χωρίς Ειδικές προσαρμογές και Προσαρμοσμένα Καθαρά Κέρδη/(Ζημίες) μετά από Δικαιώματα Μειοψηφίας. Οι δείκτες αυτοί υπολογίζονται αφαιρώντας από τους οικονομικούς δείκτες, οι οποίοι έχουν υπολογιστεί από κονδύλια των ετήσιων ή ενδιάμεσων οικονομικών καταστάσεων, την επίδραση και τα κόστη που προκύπτουν από γεγονότα τα οποία συνέβησαν κατά την εκάστοτε περίοδο αναφοράς και τα οποία δεν έχουν επηρεάσει τα ποσά των προηγούμενων περιόδων.

**EBITDA (Δείκτης λειτουργικών κερδών πριν από αποσβέσεις και απομειώσεις, καθαρές χρηματοοικονομικές δαπάνες και φόρους)**

Ο δείκτης EBITDA εξυπηρετεί στην καλύτερη ανάλυση των λειτουργικών αποτελεσμάτων του Ομίλου και υπολογίζεται ως εξής: Σύνολο κύκλου εργασιών μείον το σύνολο των λειτουργικών εξόδων πριν από αποσβέσεις και απομειώσεις. Οι υπολογισμοί παρουσιάζονται στον Πίνακα Α.

**Λειτουργικές Δαπάνες προ αποσβέσεων και απομειώσεων, συνολικών καθαρών χρηματοοικονομικών δαπανών και κερδών/(ζημιών) από συγγενείς εταιρείες χωρίς Ειδικές προσαρμογές**

Ο δείκτης αυτός προκύπτει αν από τη γραμμή «Λειτουργικές Δαπάνες προ Αποσβέσεων και Απομειώσεων» του πίνακα του EBITDA όπως παρουσιάζεται ανωτέρω, αφαιρεθούν οι Ειδικές προσαρμογές που αναφέρονται στη σημείωση του Προσαρμοσμένου EBITDA κατωτέρω. Ο δείκτης παρουσιάζεται στον Πίνακα Β.

**Προσαρμοσμένο EBITDA (Δείκτης λειτουργικών κερδών πριν από αποσβέσεις και απομειώσεις, καθαρές χρηματοοικονομικές δαπάνες και φόρους)**

Το Προσαρμοσμένο EBITDΑ εξυπηρετεί στην καλύτερη ανάλυση των λειτουργικών αποτελεσμάτων του Ομίλου, εξαιρουμένης της επίδρασης των Ειδικών προσαρμογών. Για την τρίμηνη περίοδο που έληξε την 31η Μαρτίου 2024, υπήρξε η εξής Ειδική προσαρμογή: αποτίμηση συμβάσεων αγοραπωλησίας ηλεκτρικής ενέργειας ύψους € 32 εκατ. για τον Όμιλο (αρνητική επίπτωση). Για την τρίμηνη περίοδο που έληξε την 31η Μαρτίου 2025, οι ειδικές προσαρμογές που επηρέασαν το Προσαρμοσμένο EBITDA είναι οι ακόλουθες: α) πρόβλεψη αποζημιώσεων προσωπικού ποσού ύψους € 5 εκατ. για τον Όμιλο (αρνητική επίπτωση) και β) αποτίμηση συμβάσεων αγοραπωλησίας ηλεκτρικής ενέργειας ύψους €6 εκατ. για τον Όμιλο (αρνητική επίπτωση). Ο υπολογισμός του Προσαρμοσμένου EBITDA παρουσιάζεται στον Πίνακα Γ.

**Προσαρμοσμένα Καθαρά Κέρδη/(Ζημίες)**

Ο δείκτης αυτός εξυπηρετεί στην καλύτερη ανάλυση των αποτελεσμάτων του Ομίλου, εξαιρουμένης της επίδρασης των Ειδικών προσαρμογών και του υπολογισμένου φόρου επί αυτών. Για την τρίμηνη περίοδο που έληξε την 31η Μαρτίου 2025 και 31η Μαρτίου 2024 για τον Όμιλο, έχουν επιπρόσθετα εξαιρεθεί οι Yποαξίες αποτίμησης περιουσιακών στοιχείων, οι Αποσβέσεις από αναπροσαρμογή παγίων περιουσιακών στοιχείων και ο φόρος επί αυτών. Οι υπολογισμοί παρουσιάζονται στον Πίνακα Δ.

**Προσαρμοσμένα Καθαρά Κέρδη/(Ζημίες) μετά από Δικαιώματα Μειοψηφίας**

Τα Προσαρμοσμένα Καθαρά Κέρδη/(Ζημίες) μετά από Δικαιώματα Μειοψηφίας εξυπηρετούν στην καλύτερη ανάλυση των αποτελεσμάτων του Ομίλου, εξαιρουμένης της επίδρασης των Δικαιωμάτων μειοψηφίας, και των Δικαιωμάτων Μειοψηφίας επί των Ειδικών προσαρμογών. Οι υπολογισμοί παρουσιάζονται στον Πίνακα Ε.

**Καθαρός Δανεισμός**

Ο καθαρός δανεισμός είναι ένας ΕΔΜΑ που χρησιμοποιεί η διοίκηση για να αξιολογήσει την κεφαλαιακή διάρθρωση του Ομίλου και την δυνατότητα μόχλευσης. Ο καθαρός δανεισμός υπολογίζεται προσθέτοντας στα μακροπρόθεσμα δάνεια το βραχυπρόθεσμο μέρος μακροπρόθεσμων δανείων και τα βραχυπρόθεσμα δάνεια, αφαιρώντας από το σύνολο τα χρηματικά διαθέσιμα, τις δεσμευμένες καταθέσεις που αφορούν σε δανειακές συμβάσεις και τα χρηματοοικονομικά περιουσιακά στοιχεία επιμετρούμενα στην εύλογη αξία μέσω των συνολικών εισοδημάτων και προσθέτοντας το αναπόσβεστο μέρος των εξόδων σύναψης δανείων και προσαρμογών ΔΠΧΑ 9. Οι υπολογισμοί παρουσιάζονται στον πίνακα ΣΤ.













1. Ανάλυση των μεγεθών παρέχεται στους Εναλλακτικούς Δείκτες Μέτρησης και Απόδοσης στο Παράρτημα ΙΙ. [↑](#footnote-ref-2)
2. Ανάλυση των μεγεθών παρέχεται στους Εναλλακτικούς Δείκτες Μέτρησης και Απόδοσης στο Παράρτημα ΙΙ. [↑](#footnote-ref-3)
3. Με βάση τις εκτιμήσεις της ΔΕΗ [↑](#footnote-ref-4)
4. Με βάση τα στοιχεία της Transelectrica [↑](#footnote-ref-5)
5. Mε βάση τα στοιχεία του Ομίλου Χρηματιστηρίου Ενέργειας (EnEx) [↑](#footnote-ref-6)
6. Εκτίμηση με βάση τα στοιχεία της ANRE [↑](#footnote-ref-7)
7. Τα μεγέθη του α’ τριμήνου 2024 βασίζονται σε απολογιστικά στοιχεία και του α’ τριμήνου 2025 σε εκτιμήσεις με βάση τα τελευταία διαθέσιμα στοιχεία [↑](#footnote-ref-8)